Лангстън Хюс
Балада за хазаина

Превод от английски: Николай Попов, —

chitanka.info

Хазаино, хазаино,

от покрива тече на моята глава.

Не помниш ли, че дни наред

говоря за това?

Хазаино, хазаино,

и стълбата се клати.

Когато някой път нагоре се изкачваш,

ти сам ще си изпатиш.

Дължа ти десет долара, нали?

Ти сметката си правиш здраво.

Добре, и тези десет долара ще ти платя,

когато къщата поправиш.

Какво? Заканваш се да ме изгониш?

Да спреш газта?

И мебелите ми да изхвърлиш

отвънка, на сметта?

О-хо! Ти май си много важен!

Приказвай си, окото ми не мига.

Поискам ли да спреш,

един юмрук ти стига.

Полиция! Полиция!

Хванете този луд!

Той иска да свали режима,

в страната ни да всее смут!

Изсвирва полицай.

Сирена вие.

Арест.

Кварталният участък.

Желязната килия.

Заглавия в печата:

ЕДИН СУБЕКТ ХАЗАИНА СИ ДРЪЗНАЛ

ДА ЗАПЛАШИ.

ПОЗОР!

ЗА НЕГЪРА ТРИ МЕСЕЦА ЗАТВОР.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.